ru cs ky ru ky ky ky ky ky ky ky ky ky ky ky ky ky ky ky ky ky ky ky ky ky kk be ky ky ky ky ky ky ky ky ky ky ky ky ky tt ky ky ky hbs_cyr ky ky mn ky ru
"Айат пресс", 16.04.09 - 3-бет: •
"Жанымды корголоп, бир жакка качайын деген ниет жок"
- Вице-премьерликтен кетүүңүздүн себеби орчундуу беле?
- Негизинен өз учурунда социалдык чөйрөдөгү толгон-токой көйгөйлөрдү колуман келишинче чечүүгө аракеттендим. Мисалга, мугалимдерге төлөнө турган кошумча айлыктар боюнча. Вице-премьерликке келерим менен кошумча айлыгын албай келген мугалимдердин арызы боюнча сот чечими чыгып, бирок колдоруна айлык тийбеген мугалимдердин нааразычылыгы күчөп турган. Ишти дал ушул маселеден баштоого туура келип, өкмөт каражат таап, төлөө чечимин кабыл алдык. Аны менен катар бардык мугалимдердин тизмесин түзүп, 1-сентябрдан тарта кошумча айлыктарды төлөө камын көрө баштадык. Ошондой эле саламаттыкты сактоо тармагында иштегендердин кошумча айлыгы кармалып келгендиктен, мыйзамдын 85-беренесиндеги аткарылбай келген мүчүлүштүктөрдү аталган тармактын министрлиги менен өкмөт ортосунда иштеп чыгууга туура келди. Айтор көп эле жакшы пландар менен мамлекеттик бюджет тармагында иштегендердин талаптарын камсыздоо аракетин көрдүк. Тилекке каршы, биздеги өкмөт системасында жүрүп, оюңдагыдай деңгээлде баарын ишке ашыруу мүмкүн эмес экендигине акырындап көз жете баштады.
Ушундан улам өз ыктыярым менен акыры кызматтан баштартууга туура келди.
- "Ак Жол" партиясын уюштуруу башында сиз да тургансыз, эмне себептен партиялаштарыңыздан да кетип калдыңыз? Элдик партия деп коюп, эл турмушуна кайдыгерлер катарына "Ак Жол" партиясын да кошуп, күнөөлүү деп жатышат ушуга ишенесизби?
- Башында "Ак Жол" партиясына киргендин бары бул партия эл үчүн кызмат кылат деп ойлогонбуз. Албетте, канча бир пайыз адамдар өз кызыкчылыгын коргойун деп партияга кирсе киргендер, калгандары чын жүрөгү менен кошулуп, чындыкка умтулгандарын, элдин турмушун оңдойт деген ишенимди күткөнүн мен ар биринин көзүнөн көргөм. Бардык эле адамдар алдамчы, шылуун эмес да. Биз ушул ишеним менен "Ак Жолду" негиздегенбиз. Өкүнүчтүүсү, ошол ишенимдер толук акталган жок. Менин оюмча партиянын саясый кеңеши бул суроолорду өз жыйынында талкуулашы керек.
- Парламентте Мадумаров спикер, сиз "Ак Жол" фракция башчысы болуп турсаңар да, партиялаштар пикири такыр келишпей койду. Андан кийин Мадумаров экөөңөр Ак үйдө чогуу иштеп калдыңар, мамилеңер кандай болду?
- Экөөбүздүн пикир келишпестигибиз ал парламент ичин кымбат баадагы жаңгак жыгачы менен жабдуу идеясын көтөрүп чыккандан башталды. Мен ачык эле каршы болдум. Болгондо да элдин акчасынын эсебинен, мунун эмне кереги бар эле. Ансыз да ошонун алдында эле парламент ичи толук ремонттолуп чыккан. Жаңы компьютерлер сатылып алынып, айтор иштөөгө бардык шарт түзүлгөндөн кийин да мамлекетти чыгымга учуратыштын зарылчылыгы бар беле? Бул идеяга каршы чыккан ал жерде бир эле мен болгон жокмун, бир нече фракция өкүлдөрү каршылыгын билдиришти. Эгер ошол ремонт жасалып кетсе эле турмушубуз оңолуп, мыйзам долбоорлор иштеп кетеби? Чыр-чатактын эң башкы себеби ушундан эле чыкты. Ак үйдө болсо экөөбүздүн жолубуз эч качан кесилишкен жок.
- Акыркы мезгилдерде Садыркулов менен тыгыз иштешип аттыңыз, анын сырдуу өлүмүнө кандай версияларды айта аласыз?
- Кандай болгон күндө да Садыркуловдун өлүмү көптөгөн шектүү ойлорго түртпөй койбойт. Автокырсык деген болор болбос шылтоо менен ал кишинин өлүмүнө коомчулукту ишендирүүнүн өзү одоно тактикага окшоп калды. Менимче, Садыркуловдун өлүмү тиешелүү органдар тарабынан дагы да болсо дыкат текшерилүүгө тийиш. Учурда эл ичинде уу-дуу болгон түрдүү версиялардын негизинде да прокуратура, ИИМ тармагы изилдөө иштерин улантышы керек.
Медет Чокановичтин акыркы убактарда бардык күчтөрдү бириктирүүгө жасаган аракети - анын өлүмүнө себеп болуп калышы да ыктымал. Садыркулов айрымдар үчүн кооптуу саясатчы катары көрүнүшү мүмкүн эле. Албетте, кудай бар, ар ким жасаган иши үчүн жазасын албай койбойт деп ишенем.
- Акыркы жолу жолукканда эмне жөнүндө маектешкенсиз?
- Биз акыркы жолу сүйлөшкөн 12-март күнү ишкерлердин съезди болмок. Дал ошол күнү эртең мененки саат сегизде Медет Чоканович мага телефон чалып, съездге барар барбасымды сурады. Башка нерселерди да сүйлөштүк, бирок сүйлөшүүдө эч кандай камтанаа болуп турганын сезгеним жок. Ал эмес, Алматага жөнөрүн деле айткан эмес. Көрсө, ошол сүйлөшүүдөн бир нече убакыт өткөндөн кийин эле Казакстанга кетиптир. Чынында кийинки убактарда ал экөөбүз тез-тез жолугушуп, өлкөбүздүн мындан аркы келечеги туурасында көп сүйлөшүп калганбыз. Мамлекетибиздин жарандары канткенде бакубат жана эркин жашайт деген көйгөйдүн тегерегинде талкуу жүргүзүп, ар бир адам Кыргызстанда жашаганы үчүн сыймыктанышы керек деп пикир алышчубуз. Ошондой эле өлкөнүн тышкы саясатындагы маселелерди сүйлөшчүбүз.
- Сиз азыр ачык эле оппозицияга кошулуп атасыз, оппозиция болсо "бизди аңдып, коркутуп-үркүткөндөр бар" деп кан какшап атат, ушундай жагдайлар сизди чочутпайбы? Атаңыздын тагдыры менен өзүңүздүн тагдырыңызды салыштырып коркуу сезими болгон жокпу?
- Менимче, ким бирөө мени чочутуп, үркүтүп-коркутуп койгусу келип аткандыр. Бирок, жанымды корголоп, бир жакка кетип калайын деген коркуу сезимим жок. Барыбыз коркуп качып, бозуп кетсек Кыргызстанда ким калат? Биз келечектүү өлкөнүн жерпайын түптөйбүз деп кыялданышыбыз керек. Өлкөбүз үчүн ар кимибиз сыймыктангандай болушубуз керек. Балдарыбыздын алдында уялбагандай, алардын колуна өнүгүп-өскөн мамлекетти өткөрүп беришибиз керек.
- Сиз азыр оппозицияга кеттиңиз, демек, абалыңыз эч ким суктанарлык эмес, бир туугандарыңызга да текшерүү иштери жүрүп, кызматтан алуу иштери жүрүп атабы?
- Оппозицияга кеттим дебес элем. Кайда болбосун оппозиция менен бийлик эриш аркак жүрөт. Учурда оппозиция бийликти, бийлик оппозицияны укпай аткан кези. Азыркы убакта өксүгү жок коом куруу үчүн эс-акылдуу адамдардан таяныч издешибиз керек. Ал эми менин туугандарыма келсек, эсеп палатасындагылар ФОМСта иштеген биртууган эжемдин ишин баштан-аяк текшерип бүталбай атат. Буга чейин ИИМ баш болуп, кимдер гана текшербеди. Ушул текшерүүнүн кажети барбы? Учурда АРИС директорлугуна президенттик администрациясынын уюштуруу бөлүмүнүн башчысы болуп иштеген адамды коюшту. Данияр Үсөнов жаңы директорду АРИСке тааныштырууга келгенде да "Ибраимова оппозицияга кеткенине байланыштуу - директорду алмаштырууга туура келди" дептир.
- Азыр элдин көбүнө кызык, сиз мамлекеттик кызматтан өз ыктыярыңыз менен кеттиңиз, кантип жан сактап атасыз? Же бизнесиңиз барбы?
- Достор жардам берүүдө.
- Качан эл алдына чыгып оюңузду ачык билдирип баштайсыз?
- Мен эч качан өз позициямды жашырбай, ачык айтам. Элибиздин бакубат жашоосу үчүн, өлкөбүздүн өнүгүшүнө болгон билимимди -күчүмдү аянбайм.
Кан жыттанат да, кан...
ЖКнын эң жаш депутаты 32 жаштагы (күзүндө 33 кө чыкмак) Санжар Кадыралиевди чаламандын чак түшүндө белгисиз бирөө башка атып баса берди. Эл арасы ызы-чуу. "Араң турган көз эле, чыгып кетти өзү эле" болбосо экен дегендер мындан көп. Кадыралиевдин өлүмүн ИИМ иликтеп, иликтөө иштерин парламент комитети көзөмөлдөйт. Маркумдун сөөгү бүгүн өзү туулуп өскөн Өзгөндүн Куршаб айылында жерге берилет.
Апрель чачыбызды үрпөйттү го!
Күбүр-шыбыр эмес, расмий маалымат боюнча 1 миллион 829 адам (калктын 35%!) итке минген жарды. Анын ичинде 345 адам тишинин кирин соруп жашагандар. Себеби бирөө эле, алардын айлыгы 963 сомду түзөт экен.
Ууртар айраны жок, уулунун аты…
2008-жылы Кыргызстандан четөлкөгө туристке баргандар 304 миллион долларды сарпташкан. Мындайча айтканда, ушунча сумма акча Кыргызстандан сыртка кеткен капитал экени ичиңди ачыштырабы? Ачыштырат.
2008-жылы четөлкөдө жүргөн мигранттарыбыздан 1,2 миллиард доллар жардам келген. 2007-жылга салыштырмалуу 1,5 эсеге өскөн. А быйыл кандай болор экен?
Саресепчилердин айтымында, 2009-жылга пландалган 5,5 миллиард доллар өлкө бюджетине түшпөй калуу коркунучу бар. Анын себеби, дүйнөлүк финансы кризисинин таасири.
Өткөн жылга салыштырмалуу 2009-жылдын 1-кварталында четтен келген авто-унаалар 10 эсеге азайыптыр. Буга сырттан кирген эски машиналарга болгон салык баасынын көтөрүлүшү себеп болгон.
2008-жылы Кумтөрдүн 17, 3 тонна алтыны казылган. Бул 2007-жылга салыштырмалуу 9,6 тоннага ашык. Ал эми 2009-жылдын планы боюнча 18-18,5 тонна казып алаарыбыз күтүлүүдө.
Кыргызстандагы эларалык уюмдардын айтымында, 23 миң кароосуз өспүрүм өз киндигин өзү кесип жанын багат экен.
Эл каттоо эсебинин баш-аягын али
таап бүтүшө элек. Бирок алдын-ала маалыматтар боюнча Кыргызстандыктар 5 млн. 300 миңге жетиппиз. Бирок каттоонун толук жыйынтыгы чыкса мындан да көп болушу мүмкүн, балким аз...
Т.Сатылганов атындагы филармонияда 22-апрель саат 18-00дө Кыргыз эл артисти Замирбек Үсөнбаев жетектеген эл шайырлар тобунун "Эл эңсеген ырлар" аттуу комуз жана оркестр коштоосундагы концерт болот. Баасы 200 сомдон.